Piarista Iskola (Mosonmagyaróvár)

A mosonmagyaróvári Piarista Iskola (teljes nevén Piarista Gimnázium, Általános Iskola és Óvoda) a Piarista Rend Magyar Tartománya által fenntartott oktatási intézmény Mosonmagyaróvárott; a város és az egykori Moson vármegye legrégebbi középiskolája. Története Moson vármegye első gimnáziumát Zsidanics István megyei adószedő alapította. 1736-ban kelt végrendeletében magyaróvári házát, valamint 10 000 forintos alapítványt hagyott a piarista rendre. A piaristák 1739 novemberében kezdték meg a tanítást a gimnázium alsó négy osztályában. A felső két osztály megnyitásával a gimnázium 1760-ban vált teljessé. A közeli Pozsony és Győr iskoláinak közelsége miatt többször is a végleges megszűnés fenyegette. Mivel a II. József császár által bevezetett kötelező tandíj miatt csak 22 diákja maradt, a Helytartótanács 1788-ban bezáratta, de a megyei és városi hatóságok szorgalmazására 1799-ben újból megnyílt, és 1801-re teljes, hatosztályos gimnáziummá fejlődött. Az 1848/1849. évi szabadságharc után, 1850-ben a császári kormányzat ismét bezáratta. Az új középiskolai rendhez (Entwurf) igazodva 1854-ben négyosztályos algimnáziumként nyílt meg, majd állami támogatással 1911 és 1915 között nyolcosztályos főgimnáziummá fejlődött. Az évek során a régi épületek egyre szűkebbnek bizonyultak, ezért a városi tanács 1924-től a szomszédos régi városháza épületében adott helyet egyes osztályoknak és szertáraknak, de a komolyabb épületbővítés elmaradt. Az intézményhez 1945-től Piarista Diákotthon (fiúkonviktus) is tartozott, a gimnáziumba pedig lányokat is fölvettek, ha nem is nagy számban. 1946/1947-től általános iskolai alsó osztályokkal bővült, melyek a régi városháza helyiségeiben működtek. 1948-ban a kommunista hatalom az egész iskolát és a konviktust is államosította. Az állami gimnázium Kossuth Lajos néven működött tovább. A piaristák a környékbeli plébániákon, templomokban vállaltak lelkipásztori munkát, egészen 1950. június 18-ig, amikor éjszaka mindannyiukat Újhatvanba deportálták. A diktatúra bukása során, 1990 nyarán Németh László mosoni plébános kérésére a (még nem szabadon választott) városi tanács átadta az egykori piarista épület egy részét a római katolikus egyházközségnek, amely ott áldozatkész pedagógusok és szülők segítségével Keresztény Általános Iskolát nyitott (1-7. osztályokkal). Az iskola folyamatosan bővült, 1993-tól már gimnáziumi osztályai is voltak. Fönntartását és vezetését 1994-ben vette át a piarista rend, amely visszakapta a teljes épületet, az 1960-as években épült új szárnnyal és tornateremmel együtt, valamint kárpótlási pénzből megvásárolta a szomszédos Habsburg-házat is. Ennek emeletén alakították ki lakóhelyüket a piarista szerzetesek. A rendház formálisan 2001-ben alakult újjá. Az iskola olyan értelemben is bővült, hogy 2016 szeptemberétől tagintézményévé vált a hédervári óvoda és a Timaffy László Tagiskola, melyek fenntartását a piarista rend vette át. A magyaróvári épület azonban így is szűknek bizonyult. Bár 2018-ban tervek készültek egy új helyen (a korábbi határőrlaktanya helyén, az 1956. évi sortűz helyszínén) álló új épületre, végül mégis az eredeti telek bővítése vált lehetővé azzal, hogy 2021-ben a kormány átadta a piarista rendnek a régi városháza épületét (Városház utca 4.) is, melyet addig a Győr-Sopron-Moson Megyei Levéltár városi fióklevéltára használt. A teljesen felújított épületrészt az iskola 2025 januárjában vehette birtokba. Igazgatók (1918-tól) Biró Imre SchP 1918–1920 Németh Jenő (a S. Emerico) SchP, 1920–1928 Mátray (Mátrai) János SchP 1928–1934 Schmidt Mihály SchP 1934–1940 Agárdy Gyula SchP 1940–1943 Bozi Ferenc SchP 1943–1948 [államosítás] Thiesz Józsefné Angéla 1990–1994 Pályi Gábor SchP 1994–2002 Farkas István SchP 2002–2004 Sárközi Sándor SchP 2004–2006 Farkas István SchP 2006–2013 Vereb Zsolt SchP 2013–2019 Zsódi Viktor SchP 2019–2023 Nyerges-Zombó Katalin 2023– Egykori neves tanárok Windisch (Vashegyi) Alajos (1812–1875) piarista szerzetes, igazgató Ivánfi Ede (1821–1900) piarista szerzetes, történész, Moson vármegye monográfusa Peck Ágoston (1823–1887), piarista szerzetes, biológus, Moson vármegye monográfusa Nagy L. József (1882–1962) piarista szerzetes, fizikus Dornyay Béla (1887–1965) piarista szerzetes, történész, múzeumigazgató Egykori neves diákok Alber János (1753–1830) piarista szerzetes, biblikus, egyetemi tanár Mednyánszky László (1819–1849) honvéd őrnagy Bubics Zsigmond (1821–1907) kassai püspök, történész Flesch Károly (1873–1944) hegedűművész Vargha Damján (1873–1956) ciszterci szerzetes, irodalomtörténész Szombathelyi Ferenc (1887–1946) honvéd vezérezredes Pogány János (1907–1983) piarista, matematikus Kovács K. Zoltán (1924–2008) mezőgazdász, politikus Irodalom Vashegyi Alajos, A magyar-óvári gymnasium története, in Magyaróvári kegyes tanítórendi gymnasium értesítője 1867/1868, 3-8; 1869/1870, 3-9. Rappensberger Vilmos, A kegyes tanítórendiek vezetése alatt álló magyar-óvári gymnasium története 1739–1894-ig, in Ért/Magyaróvári kegyes tanítórendi gymnasium értesítője 1893/1994, 3-175 (különnyomat: Győr, 1894) Mihály Ferenc–Szakály Ferenc–Szirányi Péter: A 250 éves mosonmagyaróvári gimnázium története, Mosonmagyaróvár, 1989.(Mosonmagyaróvári Helytörténeti Füzetek VIII.) A Piarista Rend Magyar Tartományának névtára 2023/2024. További információk a mosonmagyaróvári Piarista Iskola hivatalos honlapja